[Innocentius Episcopus servus servorum Dei, dilecto filio Abbati Clun. salutem et Apostolicam benedictionem. Petitionibus, quas nobis porrigis pro tua et subditorum tuorum quiete, tantò libentius exauditionis gratiam impertimus, quantò amplius tui Ordinis fragrantia nos delectat. Vt igitur Apostolico donante favore tuus et eorumdem subditorum tuorum status tranquillior habeatur, auctoritate tibi præsentium indulgemus, ut nulli possit omninò de aliquo Prioratu vel Ecclesia Cluniacensis Ordinis provideri per litteras Apostolicæ Sedis, vel legatorum ipsius non facientes plenam et expressam de Ordine Cluniacensi, ac de verbo ad verbum et toto tenore præsentis indulgentiæ mentionem; etiamsi contineatur in eis quod aliqua dictæ Sedis indulgentia non obsistat. Nulli ergo, etc. Datum Ianuæ VIII. Idus Iunii. Pontificatus nostri anno VIII.]